[{"text_idx": "#000000", "text": "Canllaw Myfyrwyr am Neuadd y Brifysgol"}, {"text_idx": "#000001", "text": "Lleolir Neuadd y Brifysgol yn un o faestrefi deiliog Caerdydd ac mae tua thair milltir o ganol dinas Caerdydd."}, {"text_idx": "#000002", "text": "Mae gan Neuadd y Brifysgol enw da am fod mewn amgylchedd diogel."}, {"text_idx": "#000003", "text": "Israddedigion yn bennaf yw myfyrwyr sy'n byw yn Neuadd y Brifysgol, yn enwedig y rhai sy'n astudio graddau sy'n gysylltiedig a\u0302 gofal iechyd. Mae Neuadd y Brifysgol lai na 2 filltir o gampws Parc Cathays ac mae'n daith gerdded neu feicio fer i gampws Parc y Mynydd Bychan fel y dangosir isod."}, {"text_idx": "#000005", "text": "Mae gan Neuadd y Brifysgol 251 o ystafelloedd gwely en-suite a 418 o ystafelloedd gwely safonol ag ystafelloedd ymolchi a rennir. Mae gan bob ystafell ardaloedd cymunedol a rennir sy'n cynnwys y gegin/ardal fwyta."}, {"text_idx": "#000006", "text": "Y tu hwnt i'r preswylfeydd, mae gan Neuadd y Brifysgol fannau ar gyfer gweithgareddau hamdden yn amrywio o erddi a gynhelir yn dda, cae chwaraeon a chanolfan gynadledda."}, {"text_idx": "#000007", "text": "Mae yna hefyd lolfa gymdeithasol sydd a\u0302 chyfarpar da gyda bwrdd pw\u0302l, ardaloedd astudio, a chyfleusterau cyfrifiadurol lle gall myfyrwyr gymryd rhan mewn gemau amrywiol."}, {"text_idx": "#000008", "text": "Mae'r Lolfa ar agor i'w defnyddio rhwng 9 y bore a hanner nos o ddydd Llun i ddydd Sul."}, {"text_idx": "#000009", "text": "Beth i'w ddisgwyl pan fyddwch yn cyrraedd Neuadd y Brifysgol..."}, {"text_idx": "#000010", "text": "Gall cyrraedd y Brifysgol am y tro cyntaf fel myfyriwr israddedig fod yn dasg anodd. Rydym ni yn Neuadd y Brifysgol wedi gwneud pob ymdrech i sicrhau eich bod yn cyrraedd mor hwylus a\u0302 phosibl a'ch bod yn gallu ymgartrefu'n hawdd yn eich ystafell."}, {"text_idx": "#000011", "text": "Ymhlith y pethau i'w disgwyl mae:"}, {"text_idx": "#000012", "text": "Help gan y Ti\u0302m Bywyd Preswyl: Ar y diwrnod y byddwch yn cyrraedd, cewch eich croesawu a'ch hebrwng i'ch ystafelloedd gyda chymorth y Cynorthwywyr Bywyd Preswyl (RLAs). Byddant yn eich cynorthwyo i ymgyfarwyddo a\u0302'r campws a byddant yn sicrhau bod eich holl gwestiynau yn cael eu hateb. Darperir mwy o fanylion am y ti\u0302m bywyd preswyl ar ddiwedd y canllaw hwn."}, {"text_idx": "#000013", "text": "Casgliad o Allweddi: Os ydych eisoes wedi cael ystafell yn Neuadd y Brifysgol, ewch yn syth i'r dderbynfa i gasglu eich Allweddi. Mae'r dderbynfa ar agor rhwng 08.00 a 18:00, ddydd Llun i ddydd Gwener, ac eithrio penwythnosau a gwyliau banc. Os byddwch yn cyrraedd y tu allan i oriau\u2019r dderbynfa neu ar w\u0302yl y banc, cysylltwch a\u0302\u2019r Ti\u0302m Cynadleddau a Digwyddiadau er mwyn gwneud trefniadau eraill. I\u2019r rheini sydd wedi gwneud cynlluniau i gyrraedd yn hwyr cysylltwch a\u0302\u2019r ti\u0302m Diogelwch ar o\u0302l cyrraedd: +44 (0) 29 20 87 4444. Mae'r dderbynfa yn Neuadd y Brifysgol, Birchwood Lane, Pen-y-lan, Caerdydd, CF23 5YB. Ffo\u0302n: +44 (0)29 2251 0597."}, {"text_idx": "#000014", "text": "Parcio: Mae parcio ar gael yn adeilad y Tw\u0302r lle mae maes parcio yn weladwy ac wedi'i leoli ger y dderbynfa. Os ydych yn teithio ar dre\u0302n neu fws i Gaerdydd, bydd tacsi o ganol y ddinas yn costio rhwng \u00a35.00 a \u00a310.00, gan ddibynnu ar y pellter a llif y traffig. Gofynnwch i'r gyrrwr eich gadael chi wrth fynedfa Bloc y Tw\u0302r."}, {"text_idx": "#000016", "text": "Mae cyfanswm o 3 ystafell golchi dillad yn Neuadd y Brifysgol. Mae pob un ar agor i'w ddefnyddio 24/7 felly nid oes angen poeni am amseriadau."}, {"text_idx": "#000017", "text": "I ddefnyddio'r cyfleuster golchi dillad mae dau opsiwn: talu trwy \u201cap\u201d neu ddefnyddio cerdyn golchi dillad. Mae'r ddau yn gofyn i chi brynu cerdyn golchi dillad o beiriannau wrth fynedfa'r ystafell golchi dillad yn y Tw\u0302r sydd wedi'u labelu \u201cCircuit Laundry\u201d."}, {"text_idx": "#000018", "text": "Y gost yw \u00a32.90 am olchi a \u00a31.50 am sychu fesul tro. Ceir cyfarwyddiadau am sut i dalu a defnyddio'r cyfleusterau golchi dillad yn y peiriant ac ar sticeri o amgylch y peiriant golchi. Gallwch gael rhagor o wybodaeth am wneud eich golchdy yma."}, {"text_idx": "#000019", "text": "Fel arfer, mae gan bob fflat wasanaeth glanhau wythnosol o geginau, ardaloedd ystafell ymolchi cymunedol, coridorau a mynedfeydd. Nid yw hyn yn cynnwys golchi llestri, golchi dillad, casglu sbwriel, glanhau eich ystafell wely, ystafell ymolchi en-suite ac ati. Disgwylir y gall myfyrwyr sy'n byw mewn preswylfeydd drefnu eu hunain i gadw at y safonau glanhau. Fel arall gosodir dirwy lle nad yw myfyrwyr yn gallu cynnal glendid yn yr ardaloedd hyn. Felly, cynghorir creu rota ymhlith cyd-letywyr at ddibenion glanhau ardaloedd nad ydynt yn dod o dan gylch gwaith y gwasanaethau glanhau. Darperir offer glanhau sylfaenol i bob fflat gan gynnwys sugnwyr llwch, bwcedi a mopiau ac ati."}, {"text_idx": "#000020", "text": "Mae pob parsel yn mynd yn syth i'r dderbynfa a byddwch yn gallu eu casglu yn ystod oriau gwaith o ddydd Llun i ddydd Gwener rhwng 10:00 a 17:00 awr."}, {"text_idx": "#000021", "text": "Fel arfer, byddwch yn cael ebost yn nodi bod eich parsel yn barod i'w gasglu gyda rhif ar gyfer eich parsel. I gasglu eich parsel, mae angen i chi gyflwyno'ch cerdyn preswyl yn ogystal a\u0302'ch cerdyn adnabod myfyriwr."}, {"text_idx": "#000022", "text": "Gellir derbyn pob math o barseli gan gynnwys y rhai gan y Post Brenhinol yn ogystal ag Amazon."}, {"text_idx": "#000023", "text": "Os dymunwch, mae locer amazon hefyd ar gael y tu o\u0302l i Undeb y Myfyrwyr ger mynedfa'r gampfa a gorsaf reilffordd Cathays. Fe'ch cynghorir i roi eich rhif ffo\u0302n gyda'r wybodaeth ddosbarthu bob amser fel y gall y dosbarthwr eich ffonio cyn dychwelyd, yn enwedig os yw wedi'i drefnu y tu allan i oriau gwaith."}, {"text_idx": "#000024", "text": "I ddarganfod sut i ysgrifennu eich cyfeiriad, gweler y poster ar y bwrdd corc yn y gegin gymunedol! Os ydych yn dymuno anfon parseli yn genedlaethol neu'n rhyngwladol, mae Gwasanaeth Swyddfa'r Post ar y llawr gwaelod yn UM."}, {"text_idx": "#000025", "text": "Campfa'r brifysgol yw'r agosaf ac mae wedi'i lleoli ar Blas y Parc. Fel preswylydd yn Neuadd y Brifysgol, nid oes angen i chi boeni am sut i gael mynediad at y gampfa gan fod y bws fel arfer yn gollwng myfyrwyr y tu allan. Os yw rhywun yn dymuno cael mynediad at gyfleusterau campfa eraill, mae llawer mwy yng nghanol Dinas Caerdydd sydd tua 10-15 munud ar droed o fan gollwng Plas y Parc."}, {"text_idx": "#000026", "text": "Cludiant (cerdded, beicio neu fysiau)"}, {"text_idx": "#000027", "text": "Neuadd y Brifysgol yw'r unig breswylfa sydd a\u0302 bws prifysgol pwrpasol ar gyfer gollwng a chasglu ei phreswylwyr i Neuadd y Brifysgol ac ohoni, ynghyd a\u0302 dau gampws y brifysgol. Mae'r gwasanaeth bws hwn yn rhedeg bob dydd ac yn gweithredu bob awr rhwng 21 Medi 2022 a 27 Mehefin 2023. Nid yw'r bws yn gweithredu ar benwythnosau nac yn ystod gwyliau\u2019r Nadolig a'r Pasg."}, {"text_idx": "#000028", "text": "I gael mynediad at fws y brifysgol, mae angen i chi gyflwyno'ch cerdyn preswylio i'r gyrrwr a fydd wedyn yn eich gadael ar y bws heb unrhyw gost ychwanegol."}, {"text_idx": "#000029", "text": "Rhestrir dulliau eraill o deithio tra yn Cathays neu gampws y Mynydd Bychan isod:"}, {"text_idx": "#000031", "text": "Mae yna sawl lleoliad siopa yn dibynnu ar eich anghenion. Isod mae crynodeb cyffredinol at eich defnydd. Noder, nid yw\u2019r rhestr hon yn gynhwysfawr."}]